Title: Návrh na uvoľnenie finančných prostriedkov z rozpočtovej kapitoly Ministerstva pôdohospodárstva a Ministerstva životného pro
Author: petruskova
Last saved by: agenda0
Company: UVSR

Návrh na uvoľnenie finančných prostriedkov z rozpočtovej kapitoly Ministerstva  pôdohospodárstva  a Ministerstva životného prostredia  Slovenskej republiky na rok 2002 pre obec Horné Srnie ako kompenzáciu nákladov pri vybudovaní infraštruktúry v osade Sidonia, ktorá sa po nadobudnutí zmien priebehu štátnej hranice stala územím Českej republiky

V súvislosti so zmenami slovensko-českej štátnej hranice a výmenou časti štátnych území, ktoré nastali v roku 1993  po rozdelení Českej a Slovenskej federatívnej republiky sa osada Sidonia stala  štátnym územím Českej republiky. Pred rokom 1993 sa obec Horné Srnie starala o riešenie infraštruktúry a komunálnej vybavenosti  jej prislúchajúcej časti osady  Sidonia. Na  výstavbu mosta a lávky cez potok Vlárka, na opravu miestnej komunikácie, na vybudovanie športoviska a ďalšie akcie investovala celkom 6 mil, Sk do osady Sidonia, ktorá sa stala štátnym územím Českej republiky.
Uznesenie vlády Slovenskej republiky č. 397 v bodoch C.7 a C.8 zo dňa 3.6.1997 ukladá ministrovi životného prostredia a ministrovi pôdohospodárstva prioritne riešiť poskytnutie dotácie obci Horné Srnie na výstavbu kanalizácie v obci a v osade Sidonia v rokoch 1997 až 1999 zo Štátneho fondu životného prostredia a zo Štátneho fondu vodného hospodárstva. Doteraz z uvedených fondov bolo poskytnutých obci Horné Srnie celkovo 13 miliónov Sk v členení 10 miliónov z Ministerstva pôdohospodárstva; 3 milióny z Ministerstva životného prostredia.
Požiadavka  na pridelenie finančných prostriedkov vychádza z uznesenia vlády SR č. 397 bod C.7 a C.8 zo dňa 3.6.1997 ako kompenzácia majetkovej ujmy obce Horné Srnie vo výške  6 mil. Sk a bude účelovo viazaná na dostavbu kanalizácie obce, ktorá zároveň  zvýši ochranu životného prostredia v regióne.
Na základe  predmetných  skutočností navrhujeme uvoľniť finančné prostriedky z bývalého Štátneho vodohospodárskeho fondu určených na dofinancovanie programov v roku 2002 rozpočtovej kapitoly Ministerstva pôdohospodárstva Slovenskej republiky   vo výške 2,5 mil. Sk a rozpočtovej kapitoly na realizáciu programu environmentálnych opatrení  Ministerstva životného prostredia Slovenskej republiky vo výške 3,5 mil. Sk pre obec Horné Srnie. 
Uvoľnením čiastky v celkovej výške 6 mil. Sk sa splní pôvodné uznesenie vlády č. 397  z 3. júna 1997 v bodoch C.7 a C.8 a dotknuté subjekty už nebudú mať žiadne požiadavky.